Perussuomalaisten puoluehallituksen presidenttiehdokkaaksi ehdottama kansanedustaja, puolueen varapuheenjohtaja Laura Huhtasaari ehdotti A-studion haastattelussa presidentin valtaoikeuksien vahvistamista.



Huhtasaari muistutti, että Venäjä tulee aina olemaan Suomen rajanaapuri, ja siksi hyvät diplomaattisuhteet ja dialogi naapurin kanssa on jatkossakin erittäin tärkeää.

– Ei kuitenkaan pidä hyväksyä kaikkea tai olla kaikesta samaa mieltä, Huhtasaari tarkensi diplomatian periaatteita.

Huhtasaari kritisoi Putinia samasta epädemokraattisesta kehityksestä, joka on nyt käynnissä muuallakin.

– Olen vallan keskittämistä vastaan EU:ssa, eikä se toimi myöskään Turkissa eikä Venäjällä, Huhtasaari totesi.

Huhtasaari muistutti siitä, että asiantuntijoidenkin mukaan Nato ei ehtisi auttamaan, jos Venäjä hyökkäisi yllättäen Baltian maihin.

– Liittoutumattomuus ei anna sataprosenttisia turvatakuita, mutta uskon että se on tällä hetkellä paras ratkaisu.

Huhtasaari vahvistaisi uudestaan presidentille valtaoikeuksia, jos perustuslakia haluttaisiin valtiosäännön osalta muuttaa.

– Voitaisiin palata 2000-luvun alkuun niin, että presidentillä olisi oikeus hajottaa eduskunta.

Eduskunnan hajottamisoikeutta Huhtasaari puolusti sillä, että presidentti on puoluepolitiikan yläpuolella ja vastuussa suoraan äänestäjilleen.

Puoluehallitus ehdotti perjantaina yksimielisesti Huhtasaarta perussuomalaisten presidenttiehdokkaaksi. Lopullisen nimityksen tekee puoluevaltuusto.

Suomen Uutiset